b'\n_START_ARTICLE_\nBrandslange\n_START_SECTION_\nOpbevaring\n_START_PARAGRAPH_\nNogle brandslanger opbevares klar til brug p\xc3\xa5 ruller p\xc3\xa5 automobilspr\xc3\xb8jten. Slanger kan derudover opbevares som ruller, der kan udl\xc3\xa6gges med et kast, i slangekurve, der er metalkurve, hvor en eller flere slanger ligger i bugter. Kan let b\xc3\xa6res af en mand. Endelig kan de opbevares i slangekufferter, hvor flere sammenkoblede slanger ligger klar til udl\xc3\xa6gning. Udl\xc3\xa6gningen sker idet to mand b\xc3\xa6rer kufferten imellem sig. Brandslange kan ogs\xc3\xa5 udl\xc3\xa6gges k\xc3\xb8rende fra en slangetender.\n_START_SECTION_\nMaterialer\n_START_PARAGRAPH_\nBrandslanger blev oprindeligt fremstillet af en v\xc3\xa6vet h\xc3\xb8r- eller hampestr\xc3\xb8mpe. Denne type slange, kaldet r\xc3\xa5 slanger, l\xc3\xa6kker lidt vand, men v\xc3\xa6vningen svulmer hurtigt op, n\xc3\xa5r den bliver v\xc3\xa5d, og g\xc3\xb8r slangen t\xc3\xa6t. P\xc3\xa5 grund af det udsivende vand er slangen noget robust over for varme. Til geng\xc3\xa6ld skal den t\xc3\xb8rres efter brug for ikke at g\xc3\xa5 i forr\xc3\xa5dnelse. Derfor er mange brandstationer forsynet med et t\xc3\xa5rn til t\xc3\xb8rring af slanger. R\xc3\xa5 slanger tager ogs\xc3\xa5 let skade i frostvejr._NEWLINE_En anden type slanger er foret med gummi og er forsynet med en v\xc3\xa6vning helt eller delvist af naturfibre._NEWLINE_Nyere slanger, s\xc3\xa5kaldte syntetiske slanger, er fremstillet af en kunststofstr\xc3\xb8mpe af f.eks. nylon eller polyester og forsynet med en gummibel\xc3\xa6gning inderst. Disse slanger er mere holdbare end de r\xc3\xa5 slanger og kan opbevares v\xc3\xa5de.\n_START_SECTION_\nSlangekoblinger\n_START_PARAGRAPH_\nI Danmark anvendes den s\xc3\xa5kaldte Storz-kobling. Slangerne er i hver ende forsynet med en kobling af st\xc3\xb8bt aluminium, st\xc3\xa5l eller messing. Hager p\xc3\xa5 hver kobling griber ind i en slidse p\xc3\xa5 den modst\xc3\xa5ende kobling, hvorefter koblingerne drejes sammen. Eftersp\xc3\xa6ndning sker med slangen\xc3\xb8gler. Koblingerne er forsynet med en gummil\xc3\xa6be, der t\xc3\xa6tner koblingen. Sugeslanger har en anden type pakning, da trykket er udefra og ind._NEWLINE_Til l\xc3\xa6ngere forsyninger med vand kan etableres en vandforsyning med sammenkoblede vandr\xc3\xb8r._NEWLINE_Forbindelsen mellem slanger af forskellige diameter sker med overgangskoblinger eller med afgrenere (som har afgange til mindre slanger og en videreg\xc3\xa5ende forbindelse med samme diameter) eller forgrenere (fra en stor slange til flere mindre slanger). Der findes ogs\xc3\xa5 samlestykker, der kan koble flere mindre slanger til en st\xc3\xb8rre slange. Disse er forsynet med en tilbagel\xc3\xb8bsventil.'